DTAC จ่ายค่าคลื่น 900 MHz งวดแรก 4.02 พันลบ. พร้อมเปิดบริการ 16 ธ.ค.นี้
DTAC จ่ายค่าคลื่น 900 MHz งวดแรก 4.02 พันลบ. พร้อมเปิดบริการ 16 ธ.ค.นี้
12 ธ.ค. 2561

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ระบุว่า บริษัท ดีแทค ไตรเน็ต จำกัด ยื่นชำระค่าใบอนุญาตจากการประมูลคลื่น 900 MHz งวดแรก 4,020 ล้านบาท จากการประมูลในราคา 38,064 ล้านบาท โดยได้รับอนุญาตให้ใช้คลื่น 15 ปี จนถึง พ.ศ. 2576  ซึ่ง กสทช.อยู่ในกระบวนการออกใบอนุญาตการใช้งานคลื่น 900 MHz  โดยที่ประชุมบอร์ด กสทช. มีมติรับรองการจัดสรรใบอนุญาตคลื่นความถี่เพื่อใช้ในกิจการโทรคมนาคมต่อไปให้ทันตามกำหนดเวลา โดย DTAC จะเริ่มใช้งานคลื่นดังกล่าวตามเงื่อนไขการประมูลตั้งแต่ 16 ธันวาคม 2561 เป็นต้นไป
โดยการชนะประมูลคลื่นความถี่ย่าน 900 MHz ขนาด 2×5 MHz จำนวน 1 ชุด ช่วงคลื่นความถี่  890-895/ 935-940 MHz  ได้แบ่งการชำระเงินค่าประมูลคลื่นความถี่ออกเป็น 4 งวด โดย งวดที่ 1 ชำระ 4,020 ล้านบาท  DTAC ได้ชำระเรียบร้อยแล้ว โดยงวดที่ 2 จะต้องชำระ 2,010 ล้านบาท งวดที่ 3 ชำระ 2,010 ล้านบาท และงวดที่ 4 ชำระเงินค่าประมูลคลื่นส่วนที่เหลือทั้งหมดในปีถัดไปตามลำดับ โดยจะมีสิทธิ์ในการนำมาให้บริการตลอด 15 ปี หรือจนถึง พ.ศ. 2576
ทั้งนี้จากการที่ DTAC ได้คลื่นใหม่ 900 MHz ส่งผลให้ DTAC มีบริการคลื่นความถี่ที่ครอบคลุมทั้งย่านคลื่นความถี่ต่ำ (Low-band spectrum) เพื่อให้ได้พื้นที่บริการในบริเวณกว้าง และคลื่นย่านความถี่สูง (High-band spectrum) เพื่อรองรับความต้องการใช้ข้อมูลจำนวนมากในบริเวณที่มีการใช้งานมาก
สำหรับการถือครองใบอนุญาต 900 MHz, 1800 MHz, 2100 MHz และให้บริการโรมมิ่งบนคลื่น 2300 MHz ของทีโอทีที่ DTAC เป็นพันธมิตร ทำให้ DTAC มีแถบคลื่นความถี่ที่ให้บริการกับลูกค้าทั้งหมดกว้างถึง 110 MHz  DTAC มีการลงทุนที่สูงมากในปีนี้และปีหน้า เพื่อตอบสนองความต้องการการใช้งานอินเทอร์เน็ตบนมือถือที่เติบโตอย่างรวดเร็วและครอบคลุมในทุกพื้นที่ทั่วประเทศ